मैच फिक्सर ने लिया युवराज, भज्जी का नाम  
माजिद के मुताबिक उसकी पहुंच भारतीय खिलाड़ियों तक भी है। माजिद ने ख़ासतौर से युवराज सिंह और हरभजन सिंह का नाम लिया है।
लंदन के कोर्ट में चल रहे स्पॉट फ़िक्सिंग मामले में पाकिस्तानी खिलाड़ियों के एजेंट मजहर माजिद ने नया ख़ुलासा किया है। माजिद के मुताबिक उसकी पहुंच भारतीय खिलाड़ियों तक भी है। माजिद ने ख़ासतौर से युवराज सिंह और हरभजन सिंह का नाम लिया है। इन दो भारतीय खिलाड़ियों के अलावा माजिद ने वेस्ट इंडीज़ के पूर्व कप्तान क्रिस गेल, ऑस्ट्रेलियाई खिलाड़ी रिकी पॉन्टिंग और ब्रेट ली को भी अपना दोस्त बताया। कोर्ट में दिए गए अपने बयान में माजिद ने कबूल किया कि वो पाकिस्तान टीम के लिए पिछले दो साल से मैच फ़िक्स करता आ रहा है और पकड़े जाने से पहले वो कई और मैच फ़िक्स करने की ताक में था।इस पूरे मामले के सामने आने के बाद बीसीसीआई ने सफाई में कहा कि किसी के नाम लेने से कुछ नहीं होता। एजेंट के नाम लेने पर चर्चा करने की जरूरत पर ही बीसीसीआई ने सवाल उठाया है। बीसीसीआई ने साफ कहा कि हमारे खिलाड़ियों पर कोई आरोप नहीं है।